O CABARET VOLTAIRE. Seit 2005. - Page 100 - O CABARET VOLTAIRE. Seit 2005.\nUNS GALOS QUE SE PROGRAMAN\nO ÚNICO QUE botaba en falla cando marchei estudar a Santiago eran os ruídos da natureza. Todas as mañás que vivira ata aquel setembro dos 18 anos acordara con berros de galo, ladridos e chíos de paxaros. No barrio, os gatos encargábanse da patrulla e de miañar polas noites. Os grilos adormecíanme de verán. En Compostela, o máis salvaxe que sentía no cuarto da pensión, en San Roque, eran o ruxido fero dos coches termando das ansias no semáforo; o renxer avellentado dos autobuses e as bromas dos nenos entrando no colexio contiguo.... [Lire la suite]\nEsta mañá vestín unha camiseta con caras de renos que me importou a cativa dende Oslo. Son grises e adornados de cornos amarelos. Un deles ri, outro atura un resfriado esmagador; un terceiro está enfadado -semella actitude vital- e un cuarto, soña. Así ata dez estados de ánimo. Puxen esa prenda para facerme unha idea da situación que pode atopar un desempregado en Laponia. Ben sei que estou sobordando a pavuxada de Feito, pero os seus xefes deberían saber que un micrófono é unha arma con un radio de acción demasiado amplo como para... [Lire la suite]\nTOCOUNOS ATURAR O CUARTO DE HORA DE AMAIUR\nFraga era XXL, en todo. Por iso, cando se puxo a apañar dereita baixo o seu mando unificado, acabou xuntando de máis. O mesmo lle valían democristiáns honrados, empresarios franquistas amargamente destetados, intervencionistas vía igualitarismo falanxista ou socialdemócratas de 8.00 a 15.00. Soamente lles esixiu unha identificación de España co parque de El Retiro como modelo; polo que non incorporou cataláns nin vascos, aínda que asimilou todo canto galego quedara aillado e apatridamente orfo tras a ucedecidio. O seu acerto foi... [Lire la suite]\nFranco tiña as mans pequenas e frías. Debe de ser a única parte do seu corpo que me acorda conmiseración. Esas mans o mesmo pintaban unhas tenras paisaxes marroquíes que asinaban con letra de bordadora unha condea a garrote vil ou acariñaban unha exótica xuntanza de netos de seu e borbonciños. Hitler tamén pintaba e teño para min que en Hendaia se loubou en abundancia a Víctor de Grailly e pelaxe desa. Por iso, estou certo de que Franco consentiría a escultura de Eugenio Merino; el, que consentía o palio por extrema frivolidade.... [Lire la suite]\nDOUS AVENTUREIROS NA PROCURA DUNHA COROA\nÁS VECES leo libros que non me interesan. As novelas de amigos e recomendados non contan. Teño dúas columnas de libros a ler na sala. Cando me chega un deses volumes introdúzoo polo medio do resto e vou deixando que a lei da gravidade cumpra a súa condea e vaia esmagando nel ata que desapareza. É preferible perder coñecidos a perder o tempo. Ás veces leo por motivos profesionais. ‘La soledad de la reina’ (La Esfera de los Libros), de Pilar Eyre, foi o último. O texto da catalá orixinaria do Saviñao está alimentado rexoubas polo... [Lire la suite]\nPERITO EN CADUCIDADES\nSEICA vostede leva anos preguntándose se na orbe occidental pode haber alguén tan confiado como para esquecer mirar as datas de caducidade dos alimentos envasados. Hai. E son eu. Máis ben era eu ata que mirei a película ‘Chungking Express’. Wong Kar Wai inventou para ese filme un policía hongkonés abandonado pola moza que busca de xeito impulsivo latas que teñan o 1 de maio como data de caducidade. O deber moral que se impuxo o axente de corazón esmagado nada ten que ver con aquilo que chamabamos reivindicacións laborais, senón... [Lire la suite]\nDIGNIDADES E OFICIOS DO PSdeG: PRÍNCIPE, CABALLERO, SECRETARIO, BLANCO, BESTEIRO\nA natureza balcánica do socialismo vigués fáiseme tan íntima como o vademecum da miña nai. Carlos Príncipe adoita arrepiñar a palabra aos colegas nas noites da Radio Galega para amosarnos unha e outra vez o seu expediente, ese historial médico no que se recollen todos os virus e bacterias que foron tumefactando o seu liderado da socialdemocracia sureña. Príncipe nunca pasou de estrela anana e acabou por extinguirse para todos menos para esa illa de Elba que pagamos a escote todos os galegos para nos volva recrear os seus austerlitz.... [Lire la suite]\nTags : Abel Caballero, Carlos Príncipe, Carmen Silva, José Blanco, Pachi Vázquez\nUNHA VIAXE INCERTA\nUN ESMOLEIRO clamaba antonte por «unha simple moeda» na praza lucense de Santo Domingo. Non pedía máis, pero se sentía impelido a xustificar o destino do euro que reclamaba: «Aínda non almorcei», berraba, como se gritar reforzase a sinceridade. Non moi lonxe, Hipólito Trinidad, pedía por boca dos empresarios que se volvese pintar a liña de financiamento. Ao igual ca o pobre, eles confórmanse con pouco e están dispostos a presentar ducias de documentos que xustifiquen o destino que van dar ao préstamos. A xente camiñaba onda... [Lire la suite]\nTags : Hipólito Trinidad\nA MARCA E OS VENDEDORES\nO niño era esférico e tan cativo que podería apreixarse coa man. Os carrizos elaboran coidadosamente os abeiros, pero son malos urbanistas e descoidan o emprazamento. O domingo descubrín un niño na praza alta da Fonsagrada, equilibrado entre as pólas dunha árbore fráxil e espida. Abren un buratiño no caparazón da bóla para entraren. Os carrizos son paxariños célibes, pero indefensos. Voan sen afastarse demasiado da casa porque saben que poden deitarlla en calquera momento. Guillerme conmina aos que marcharon a que entreguen as armas... [Lire la suite]\nAS ILUSIÓNS CEGADAS\nO presidente español botou o que leva de estadía na Moncloa ameazando co que “sabemos o que temos que facer”. Intuímos que existe a Verdade Revelada porque coñecemos unha fonte con capacidade de emanala e sospeitamos que xa o fixo. A falta soamente de que as eleccións andaluzas pasen por riba do estertores socialistas, agardemos un deses discursos nos que o mandatario estatal move a cabeza a espasmos aseverativos adiantando o queixo coma se fose unha pomba que procura unhas migas de pan e asemade está alerta por se algún gato... [Lire la suite]


Resolución do DOG nº 65 do 2021/4/8 - Xunta de Galicia\nDOG Núm. 65 Xoves, 8 de abril de 2021 Páx. 18312\nRESOLUCIÓN do 15 de marzo de 2021, da Xefatura Territorial de Pontevedra, de autorización administrativa previa e autorización administrativa de construción dunha instalación eléctrica no concello do Porriño (expediente IN407A 2020/229-4).\nVisto o expediente para outorgamento de autorización administrativa previa e autorización administrativa de construción para a instalación eléctrica que a continuación se describe:\nSolicitante: UFD Distribución Electricidad, S.A.\nDomicilio social: avenida San Luis, 77, 28033 Madrid.\nDenominación: substitución do apoio A1FRIWUC//T16-24-3 da ATI727.\nSituación: O Porriño.\nCaracterísticas técnicas: substitución do apoio A1FRIWUC//T16-24-3 da ATI727 por un C-1000-16 e LMT aérea a 20 kV, con condutor LA-56, de 204 metros de lonxitude, con orixe no apoio proxectado C-1000-16 e final no apoio existente T16-24-2. Retensado do van existente contiguo ao apoio instalado. A instalación está situada no lugar de Canadelo, Chenlo, O Porriño.\nCumpridos os trámites ordenados na Lei 24/2013, do 26 de decembro, do sector eléctrico, e no capítulo II, título VII do Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica, e na Lei 5/2017, do 19 de outubro, de fomento da implantación de iniciativas empresariais en Galicia, DOG nº 203, do 25 de outubro de 2017, esta xefatura territorial resolve:\nConceder autorización administrativa previa e autorización administrativa de construción para a dita instalación, cuxas características se axustarán en todas as súas partes ás que figuran no proxecto de execución e ás condicións técnicas e de seguridade establecidas nos regulamentos de aplicación, e nos condicionados establecidos polos ministerios, organismos ou corporacións que constan no expediente.\nEsta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras da instalación autorizada.\nContra a presente resolución, que non é definitiva na vía administrativa, cabe interpor recurso de alzada ante o vicepresidente segundo e conselleiro de Economía, Empresa e Innovación no prazo dun mes, contado a partir do día seguinte ao da notificación ou publicación desta resolución, conforme o establecido no artigo 122 da Lei 39/2015, do 1 de outubro, do procedemento administrativo común das administracións públicas, sen prexuízo de que os interesados poidan interpor calquera outro recurso que consideren pertinente.\nPontevedra, 15 de marzo de 2021\nTomás Nogueiras Nieto\nXefe territorial de Pontevedra


Cubre gastos como a loxística, plataformas e-commerce, uso de software, entre outros\nO director xeral de Promoción e Orientación Laboral, Pablo Casal, informou hoxe en Pontevedra, na clausura do programa Son Executiva, que desde hoxe pode pedirse o cheque autónomo, unha axuda da Xunta de ata 1800 euros para apoiar a actividade económica.\nO Cheque Autónomo cubre gastos do día a día como son a loxística e o transporte de envíos (ata 3€ por envío); o pagamento por estar nunha plataforma de e-commerce local; o pago por licenza de uso de software de venda online; promoción en redes sociais; gastos correntes de seguridade motivados pola covid-19, entre os que se encontran os gastos en máscaras, guantes, desinfectante, limpeza, biombos e asesoramento en prevención de riscos laborais; e os gastos de subministracións e telecomunicacións.\nA medida conta cun orzamento de 16M€ e ofrecerá financiamento do 100%, ata un límite de 1800 euros. O cheque está enmarcado no Plan de reactivación económica de Galicia e inclúe anticipos do 100% cubrindo os gastos realizados desde a declaración do estado de alarma ata o 31 de decembro deste ano. Con esta iniciativa preténdese favorecer a consolidación dun emprego autónomo estable e de calidade.\nCon respecto a Son Executiva, Casal destacou que 400 mulleres melloraron as súas habilidades, a través da formación, para poñer en marcha ou reforzar os seus proxectos empresariais. A iniciativa estivo dirixida tanto a directivas, profesionais con experiencia e empresarias en activo, como a mulleres que acaban de obter o seu título universitario ou de FP.\nO director xeral puxo en valor o traballo das emprendedoras e autónomas galegas que están a liderar a actividade profesional para contribuír á reactivación económica e sinalou a importancia de fortalecer a posta en marcha de medidas encamiñadas a rebaixar a fenda salarial, potenciar a presenza feminina en postos de responsabilidade e facilitar a conciliación.


Cita previa por sede electrónica y 060 - Junio 2020 - 2020 - Hemeroteca Noticias - Comunicación - Portal Muface\nCita previa por Sede Elect. y 060\nIncorpóranse Badaxoz, Madrid, Murcia, As Palmas e Tenerife\nCinco novos servizos provinciais de MUFACE contan desde hoxe coa sede electrónica e o teléfono 060 como canles para solicitar a cita previa nas súas oficinas, obrigatoria en todas as da Mutualidade desde o pasado 25 de maio.\nPara obter cita a partir do 6 de xullo, os mutualistas de Badaxoz, Madrid, Murcia, As Palmas e Tenerife, deberán utilizar a sede electrónica ou o teléfono 060. Desde hoxe, 22 de xuño, xa están dispoñibles para solicitar a cita previa polas devanditos canles. Estas oficinas súmanse así ás de Albacete, Alacante, Cádiz, Córdoba, Granada, Málaga, Sevilla e Valencia, que xa utilizan estas vías para solicitar unha cita na oficina correspondente.\nO teléfono 060 e sede electrónica (aplicación común da Secretaría Xeral de Administración Dixital) achegan o valor engadido da seguridade e rastrexabilidade, e a posibilidade de concertar cita en calquera momento, mesmo fóra de horas de oficina. Ademais, son dúas canles crave en oficinas cun volume importante de xestión, como as que hoxe se incorporan.\nO caso especial de Madrid\nNo caso do Servizo Provincial de Madrid, debe terse en conta a distribución de xestións entre o cinco oficinas que aparece pormenorizada nesta ligazón , e que se advertirá tanto na sede electrónica como nas chamadas ao 060.\nPara solicitar cita previa na sede electrónica de MUFACE non é precisa identificación electrónica, tan só un DNI e un número de teléfono móbil, entrando nesta ligazón. En canto á chamada ao 060, aconséllase dicir ao principio “cita Previa MUFACE”. Se se precisa cita antes do 6 de xullo en Badaxoz, Murcia, As Palmas, Tenerife ou calquera das oficinas de Madrid, basta con chamar ao teléfono ou escribir un e-mail á dirección de cada servizo provincial para pedir a correspondente cita, nesta ligazón.\nLimitación de aforamentos\nA cita previa é obrigatoria desde o pasado 25 de maio en todas as oficinas da Mutualidade. Limitáronse os aforamentos das oficinas e o obxectivo é racionalizar a afluencia de persoas, potenciando ao tempo a sede electrónica , o teléfono, o correo electrónico, o formulario web ou a App para dispositivos móbiles , como exemplos de canles alternativas ao presencial.\nE sempre con estas premisas: en MUFACE só se atenderán sen cita previa as urxencias de asistencia sanitaria, e, con cita previa obrigatoria, as xestións que non poidan resolverse por outro medio. Os asuntos que poidan resolverse por unha vía distinta, por exemplo: a solicitude de talonarios , a solicitude de subsidio de incapacidade temporal ou o reintegro de gastos de farmacia , non serán atendidos presencialmente nas oficinas.\nSempre con máscara\nPor outra banda, os mutualistas deberán acudir ás oficinas con máscara, e, salvo casos de forza maior, sen ir acompañados, de acordo coa normativa vixente.\nA información completa sobre as canles que atenden a solicitude de cita en cada servizo provincial pódese atopar nesta ligazón.


O CESGA e a USC participaron nunha experiencia para facer posíbel un concerto a distancia cun mínimo de latencia - Código Cero - Diario Tecnolóxico de Galicia\nO CESGA e a USC participaron nunha experiencia para facer posíbel un concerto a distancia cun mínimo de latencia\nmércores, 10 de decembro do 2014 Redacción\nRecentemente celebrouse a edición 25 das Xornadas Técnicas de RedIRIS, a rede académica e de investigación española que proporciona servizos avanzados de comunicación á comunidade científica. A cita foi no Complexo Cultural San Francisco, centro de congresos e exposicións da Deputación de Cáceres. Este centro, antigo convento franciscano construído entre os séculos XV ao XVIII, foi durante parte das xornadas o extremo dunha autoestrada de comunicación de máis de 2.700 quilómetros que conectou Cáceres directamente á cidade italiana de Trieste.\nA conexión entre unha e outra levouse a cabo ao abeiro do Relatorio sobre tecnoloxías de música en rede con demostración en vivo, no que os intérpretes convocados puideron demostrar ou seu talento de forma conxunta. O recoñecido músico e compositor galego Pablo Novoa dende Cáceres e o violinista italiano Sebastiano Frattini dende Trieste, interpretaron dous coñecidos temas musicais: Sunny de Bobby Hebb, tema moi popular nos anos sesenta, e Get lucky, tema do grupo francés de pop electrónico Daft Punk.\nA idea era botar man das tecnoloxías máis avanzadas para facilitar por unha banda unha conexión de gran calidade e, pola outra, que dous músicos fosen quen de tocar xuntos alén dos atrancos que até o de agora poñían no camiño este tipo de tecnoloxías.\nAcompañando a experiencia atopábase, como relatores, Natalia Costas Lago, Técnica superior de Comunicacións do Centro de Supercomputación de Galicia (CESGA) e Javier Abreu, produtor musical e membro do equipo Canal Campus da Universidade de Santiago de Compostela.\nAbreu, durante o seu relatorio, espertou o interese de boa parte dos asistentes ás xornadas debullando a problemática das experiencias musicais en vivo desenvolvidas na Rede, problemática que ten que ver coa existencia dun factor chamado latencia, que en redes informáticas de datos refírese á suma de retardos temporais dentro dunha rede e, no caso que avaliou, entre os dous extremos dunha conexión.\nNatalia Costas, pola súa parte, explicou no devandito relatorio as diferentes metodoloxías e ferramentas dispoñíbeis para a realización deste tipo de performances en rede, amais das medidas que foron precisas adoptar para a adaptación da infraestrutura no Complexo Cultural San Francisco de Cáceres.\nOs músicos fai anos que fan uso das novas tecnoloxías da información e das comunicacións. Aprenderon a gozar dos novos sistemas de gravación rexistrando música de alta calidade nos seus ordenadores e mesmo recibindo pistas de audio en calquera parte do mundo, pero aínda quedan asuntos por resolver, como é o caso da formación, ensaios e actuacións facendo uso da rede, como se fixo neste caso.\nA ferramenta empregada para esta ocasión, LOLA (LOw LAtency) foi desenvolvida polo Conservatorio Giuseppe Tartini de Trieste en consorcio con GARR (a rede italiana de investigación) e trátase dun software e de unha especificación hardware que se emprega para a transmisión de audio e vídeo de alta definición minimizando a latencia entre os dous extremos dunha conexión en liña.\nAs condicións da rede, no que destaca como parámetro crítico a latencia e o jitter (variación da latencia) non permite tocar en tempo real cando as distancias son grandes. Con proxectos como o presente empezamos a achegarnos aos límites que permiten actuar xuntos a músicos xeograficamente separados e nos permite sacar conclusións moi positivas relativas a un novo campo pouco explorado.\nPor este motivo, o uso de LOLA debe facerse en redes de investigación, xa que son precisos elevados anchos de banda, latencias e jitter moi baixos, como as que pode ofrecer a RedIRIS, a rede de investigación e académica española, no eido nacional e GEANT no eido europeo. Para que a experiencia de Cáceres-Trieste fose posíbel, foi necesario unha intensa colaboración entre as diversas entidades involucradas a nivel de infraestrutura de rede: Deputación de Cáceres, Universidade de Estremadura, RedIRIS, GÉANT e GARR. Amais, revisouse que o trazado fose óptimo desde o punto de vista da latencia.\nFerramentas como a empregada nesta experiencia teñen evidentes aplicacións no ámbito cultural: dende educación e actuacións musicais ó seu uso noutras formas de expresión cultural (teatro, danza, etc.) e no futuro poderán xurdir outros usos en eidos completamente diferentes.\nUnha mostra da gravación da sesión que tivo lugar o pasado mércores 26 de novembro pode verse nun vídeo específico posto en liña polo propio CESGA.


Angel Baz: "Estamos aquí para que A Guarda dea un xiro de 180 graos como xa fixo Tomiño" - Destacadas - BNG do Baixo Miño - BNG - Bloque Nacionalista Galego\nAngel Baz: "Estamos aquí para que A Guarda dea un xiro de 180 graos como xa fixo Tomiño"\nFotografía do mintin celebrado no Centro Cultural da Guarda\nBNG do Baixo Miño 17 maio 2015 - 13:10\nguarda tomiño ángel baz estamos aquí\nO Centro Cultural da Guarda, acolleu onte o acto central do BNG- Asembleas Abertas. Un video da candidata número 15 Sara Alonso, moza guardesa emigrada en Inglaterra que pedíu o apoio para o BNG-Asembleas Abertas serviu de introdución ao acto. Despois de dirixirse aos asistentes Merchi Vázquez, Manuel Pérez, Bea Alonso e Xan Lois Lomba tomou a palabra o Candidato a Alcaldía Ángel Baz.\nÁngel Baz, nun discurso moi emotivo relatou as distintas alternativas que plantexa o BNG-Asembleas Abertas para A Guarda. Centrouse dun xeito especial nas propostas para dinamizar o comercio, a praza de abastos, a elaboración dun plan de tráfico que contemple a humanización da praza do Reloxio e outras zonas da Vila, a desestacionalización do turismo, a posta en marcha das escolas deportivas ou a necesidade dunha planificación cultural estable para todo o ano.\nNun momento da súa intervención dixo O Trega é a nosa Sagrada Familia, é a nosa Muralla China, é a nosa Torre Eiffel. Un lugar ata o de agora, maltratado, descoidado e infravalorado polos distintos gobernos que tivo A Guarda.Todo ese potencial turístico, toda esa riqueza non podemos seguila mantendo afastada da Guarda. Por eso queremos trasladar o Museo do Monte ao centro da Guarda.\nNoutro momento da súa intervención afirmou é urxente un cambio de rumbo. Temos as propostas, temos entusiasmo, temos valentía. E para eso estamos aquí, para que a Guarda dea un xiro de 180 grados como xa fixo Tomiño co BNG na alcaldía.\nO acto rematou nun ambiente festivo coa música do Cantautor Guardés Tino Baz acompañado nesta ocasión por Iago Villa.\nÁngel Baz estréase no mitin da Gándara\nEntrevista de Ángel Baz, candidato do BNG-AA na Guarda na Cadena Ser


Xares, o río que nos leva – V2_Versión Valdeorras\nV2 · Posted on 26/04/2020 09/04/2021\nPodes ver este documental na TVG neste ENLACE\nEste documental recupera a historia dun pobo, Albergueria, que fora asolagado baixo das augas do encoro hidroeléctrico do río Xares no ano 1958 en plena ditadura franquista.\nTítulo: Xares, o río que nos leva\nDirección: Pedro Prada\nProductora: Pedro Prada, TVG\nCOMENTARIO DO DIRECTOR\nLogo de 30 anos de traballo no sector audiovisual podo dicir que teño tocado case tódolos paos do oficio e na actualidade traballo na TVG. Agora vivimos o despregue dos canais temáticos e das plataformas por streaming, mudan os canais pero a mensaxe e a mesma: contar historias.\nA produción que vos propoño: “Xares, o río que nos leva” é un documental no que os veciños de Alberguería, no Concello da Veiga, recuperan a historia do seu pobo, que fora asolagado no ano 1958 nunha das etapas máis escuras da ditadura franquista en España.\nAgradezo que me teñan convidado a participar neste ciclo de cine valdeorrés e aproveito para saudar a todos os meus veciños, e aos moitos amigos, desa fermosa comarca. Nos tempos tan duros desta pandemia sanitaria desde comezo de 2020, o meu documental penso pode servir para aprender dos erros pasados que non se deberan repetir, para valorar o país que hoxe temos, e para sermos tan fortes como outros o foron antes ca nós. Moita forza, ánimo e agarimo para todos e todas.


Termos e condicións de uso | Ultramarinos Deseño Galego\nAs presentes condicións de uso do sitio web regulan os termos de acceso e uso de www.ultramarinos.gal, propiedade de ULTRAMARINOS ESTUDIO, S.L., que o usuario do sitio web deberá aceptar para usar todos os servizos e información que se facilitan desde o mesmo.\nO mero acceso ou utilización do sitio web, de todos ou parte dos seus contidos e servizos, significa a plena aceptación das presentes condicións de uso. A posta a disposición e o uso do sitio web enténdese sometida ao estrito cumprimento dos termos recollidos nas presentes condicións de uso, así como nos documentos aviso legal, política de privacidade e condicións de compra, dispoñibles no sitio web.\nOs usuarios poden acceder por medio do sitio web, de forma libre e gratuíta, á súa información e servizos. Porén, a utilización dalgúns dos servizos ofrecidos polo sitio web poderase ver condicionada pola necesidade previa de encher o correspondente formulario.\nULTRAMARINOS ESTUDIO, S.L. resérvase o dereito de modificar calquera tipo de información que puidese aparecer no sitio web, sen que exista obriga de preavisar ou poñer en coñecemento dos usuarios ditas obrigacións, entendéndose como suficiente coa publicación no sitio web www.ultramarinos.gal. O usuario recoñece e acepta expresamente que en calquera momento o sitio web poida interromper, desactivar e/ou cancelar calquera información ou servizo. ULTRAMARINOS ESTUDIO, S.L. realizará os seus mellores esforzos para intentar garantir a dispoñibilidade e accesibilidade á web. Porén, en ocasións, por razóns de mantemento, actualización, troco de lugar, etc., poderá supoñer a interrupción do acceso ao sitio web.\nO usuario deberá respectar en todo momento os termos e condicións establecidos no aviso legal. De forma expresa, o usuario manifesta que utilizará o sitio web de forma dilixente e asumindo calquera responsabilidade que se puidese derivar do incumprimento das normas.\nO usuario obrígase, naqueles casos que se lle soliciten datos ou información, a non falsear a súa identidade facéndose pasar por calquera outra persoa. O usuario acepta que a utilización do sitio web será efectuada con fins estritamente persoais, privados e particulares.\nO usuario non poderá utilizar o sitio web para actividades contrarias á lei, a moral e a orde pública así como para finalidades prohibidas ou que vulneren ou lesionen dereitos de terceiros. Así mesmo, queda prohibida a difusión, almacenamento e/ou xestión de datos ou contidos que infrinxan dereitos de terceiros ou calquera outra normativa reguladora de dereitos de propiedade intelectual ou industrial.\nO usuario non poderá utilizar o sitio web para transmitir, almacenar, divulgar, promover ou distribuír datos ou contidos que sexan portadores de virus ou calquera outro código informático, arquivos ou programas deseñados para interromper, destruír ou danar o funcionamento de calquera programa ou equipo informático ou de telecomunicacións.\nO usuario responderá fronte a ULTRAMARINOS ESTUDIO, S.L. ou fronte a terceiros, de calquera dano e prexuízo que se puidesen causar como consecuencia do incumprimento de ditas obrigas.


PressReader - La Voz de Galicia (Lugo) - Especial1: 2017-05-17 - O segundo concerto de debutantes pecha os actos\nO segundo concerto de debutantes pecha os actos\nLa Voz de Galicia (Lugo) - Especial1 - 2017-05-17 - Letras Galegas -\nO mes adicado as Letras Galegas rematará en Monforte co segundo concerto de debutantes, que se celebrará o próximo día 25 ás sete do serán na casa de cultura Poeta Lois Pereiro. Este acto enmárcase dentro do marco de colaboración entre a Sociedade Filarmónica de Monforte, o conservatorio municipal e a concellería de Educación.\nNeste concerto participarán os alumnos que neste curso lectivo veñen de rematar os estudos de grao profesional. Os intérpretes será Aldara Otero (violín), María Guedella (guitarra), Dyango Pérez (percusión), e Santiago Alonso (saxofón). Tamén participarán no concerto como acompañantes os pianistas Lucas López (alumno de quinto curso de grao profesional) e a profesora María Xesús Santalla.\nA historia do conservatorio\nO conservatorio Mestre Ibáñez comezou a súa andaina no ano 2000. O centro conta con dez profesores de distintas especialidades, e dende a súa apertura ata hoxe recibiron formación académica neste centro uns seiscentos alumnos. No conservatorio pódese acadar o certificado de grao elemental e o de grao profesional en música.


CA insta ao Goberno local a ofrecer acollemento ás persoas refuxiadas do campamento de Moria - Compostela Aberta\nCA insta ao Goberno local a ofrecer acollemento ás persoas refuxiadas do campamento de Moria\nO grupo municipal de Compostela Aberta lembra que Santiago forma parte da Rede de Cidades Refuxio por un acordo unánime do Pleno da Corporación\nCompostela Aberta insta ao Goberno local a ofrecer acollemento ás persoas refuxiadas do campamento de Moria, na illa grega de Lesbos, ante a situación de emerxencia que se vive na zona tras o incendio provocado hai unha semana. O grupo municipal de CA lembra que Santiago ténse adherido á Rede de Cidades Refuxio, a través dunha declaración institucional aprobada polo Pleno da Corporación, e é hora de mostrar que esa adhesión non é unicamente simbólica nin unha mera declaración de intencións.\nCompostela Aberta mostra a súa solidariedade coas persoas refuxiadas de Moria, que xa vivían nunha situación inhumana nun campamento pensado para 3.000 persoas e utilizado por unhas 13.000, e que agora se enfrontan a unha auténtica traxedia por mor do incendio que devastou a zona. As persoas refuxiadas seguen a día de hoxe vagando pola illa de Lesbos, montando campamentos improvisados en lugares como os aparcamentos de supermercados, e sen que atopar das autoridades gregas nin das europeas máis resposta que o reforzo da vixilancia policial.\nO grupo municipal de CA reclama ao Concello de Santiago que mostre o seu compromiso real coas persoas refuxiadas, facendo valer as declaracións institucionais que foron aprobadas polo Pleno durante o pasado mandato. En concreto, a Corporación acordou por unanimidade a adhesión de Santiago á Rede de Cidades de Refuxio, así como a colaboración coa Rede Galega de Apoio ás Persoas Refuxiadas. En virtude deses acordos, Compostela debe facilitar o empadroamento ás persoas refuxiadas que cheguen ao municipio, e promover a súa integración real e efectiva. O Concello de Santiago dispón, ademais, dunha ferramenta acaída para lograr esa integración, a Ordenanza de Garantía Básica Cidadá á que pode acceder calquera persoa que estea empadronada en Compostela.


Forxar organizadores; guía para formadores\nFormación para a acción\nGuía para os seus formadores\nDirectrices para o formador\nCómo transformar xente corrente en organizadores comunitarios?\nSe organizar comunidades é esencial para fortalecelas, como proporcionamos habilidades organizativas a aquelas persoas que queiran aprender a facelo? Os documentos de formación deste módulo guiarán aos potenciais activistas na aprendizaxe dos principios e habilidades necesarios. Se está vostede dándolles formación, quererá saber cómo empregar os cadernos deste módulo.\nAconsellámoslle, como sempre, que bote unha ollada ao módulo Métodos de formación, que facilita directrices xerais. Este documento céntrase en proporcionar habilidades para a organización. Esas habilidades son coma unha combinación da capacidade de organización dos sindicatos, e as habilidades formativas dos altos directivos.\nTamén lle suxerimos que olle o módulo Alfabetización funcional. Nel aconsellamos que os formadores non deberían copiar a cegas os métodos ortodoxos, senón comezar polos principios básicos e crear métodos novos e frescos a partir deles.\nFormación para a acción:\nNeste breve caderno, advertimos aos alumnos de que os membros da comunidade aprenderán a planificar facendo algunha planificación. Isto fai eco dos mesmos principios que recomendamos que empregue na formación de activistas. Recorde aos aprendices que nunha institución educativa ortodoxa, teñen un currículo determinado, e os estudantes son avaliados segundo o ben que respondan ás preguntas do exame (ou fagan as tarefas). Son avaliados, e xulgados con éxito, na medida en que poidan demostra-lo que aprenderon.\nNa formación para a acción, pola contra, os aprendices, e o ben que aprenden os coñecementos precisos, deberían ser avaliados polas súas accións posteriores á formación, non polos exames, traballos ou tests que só demostran a súa habilidade para superar probas. Esta é unha formación non ortodoxa. O que defendemos é inculcar aos formadores que non deben poñer aos membros da comunidade nunha escola para pasar exames, senón deixalos que aprendan coa práctica. Avalialos polo que fagan máis que polo que aprendan. Deixar que a súa formación consista na planificación e deseño de plans para acadar unha serie de obxectivos comunitarios específicos. Deixe que se organicen por sí mesmos (orientados polo seu formador actuando como o seu activista comunitario) para lograr eses obxectivos (expresados en forma de «proxecto»). Avalíe a súa formación segundo o ben que se organicen para realiza-los seus plans.\nAsí, deixe que os aprendices, como grupo, finxan ser unha comunidade.\nOrganíceos para que tomen decisións, planifiquen os desexados cambios globais na comunidade, e deseñen o proxecto comunitario. Empregue o seu plan como eixe de debate, obtendo dos aprendices a diferenza entre (1) organizarse para tomar decisións e (2) organizarse para a acción. Tamén acade deles os diversos principios aos que eles e vostede apelaron ao organizar e planear. No taller de formación, a avaliación baséase no ben que fan o planeamento.\nNo seu traballo global, a súa avaliación baséase no ben que alenten aos membros da comunidade para escoller e planificar un proxecto comunitario.\nCreación da executiva:\nEsta sesión pode resultar divertida, pero abra ben os ollos. Funciona mellor cun grupo de vinte persoas como mínimo. Poida que prefira vostede deixalo para despois das sesións de planeamento comunitario de deseño do proxecto, ou combinalo con éstas. Toda a sesión formativa deste módulo pode organizarse ao redor dunha sesión combinada, que pode durar todo un día, incluíndo as pausas para comer e descansar.\nA idea básica consiste en organizar a todo o grupo para facer unha representación, na que ninguén fai de audiencia (os visitantes importantes deben tomar parte no xogo, e non estar apartados observando; a súa observación pode estraga-la creatividade e o libre fluxo de innovacións e variacións). A tarefa do grupo é actuar como unha comunidade, escoller unha executiva para que faga plans para toda a comunidade, e deseña-lo primeiro proxecto comunitario, de xeito que tódolos membros da comunidade participen activamente no proceso. Proxecta-lo escenario forma parte do proceso formativo tanto coma a representación de roles. Como pasa con moitos xogos de roles ou de simulación, ao final é importante ter unha sesión plenaria para revisar e discuti-lo que pasou. Pregunte na mesma qué leccións poden aprenderse disto que poidan aplicarse ao mobilizar e organizar sobre o terreo.\nResulta útil escoller a unha persoa para cada rol, e un ou dous «asesores» para esa persoa. Os «asesores» solicitarán tempo para dar consello ao xogador que desempeña o rol, e empregarán todo o tempo extra en adestralo para que represente o rol dun xeito interesante, entretido, ou ata divertido. Prepare un guión orixinal co que o grupo poida traballar. Nel, identifique unha autoridade existente, que pode ser un xefe tradicional cos seus conselleiros, ou un alcalde, ou un grupo de conselleiros; o que poida atoparse na zona na que traballarán os activistas. Pode ser un xogador de roles e dous conselleiros, ou dous ou tres xogadores de roles con dous ou tres asesores, dependendo do tamaño do grupo a formar.\nDespois, na comunidade, identifica vostede varios tipos de membros da mesma. Asegúrese de incluir categorías de xente que son susceptibeis de quedar fóra do proceso, tales como as mulleres, os discapacitados, os membros de grupos étnicos minoritarios, os membros de grupos relixiosos minoritarios en zonas moi conservadoras. Poden ser anciáns, criminais ou ex-convictos.\nUn principio (un que debería explicarlle ao grupo cando o faga, ou cando eles o fagan coa súa orientación), consiste en colocar á xente, na medida do posíbel, en posicións que non se dean na vida real. Poña a un home facendo o rol de «muller». A unha persoa sa e activa no papel de «discapacitado». A alguén tímido e reticente como o ambicioso político local que tentará usurpa-lo proceso organizativo para o seu propio beneficio político. Isto nos leva a outro elemento do argumento.\nCrear roles de persoas que meterán «paus na roda» da maquinaria.(1) Identificar membros da comunidade que poidan querer manipular o proceso organizativo para favorece-las súas propias axendas. Unha persoa pode se-lo director da escola local, por exemplo, que tentará convencer á comunidade de que o que máis desexan é unha escola nova.\nNota: A expresión «meter un pau na roda» pertence á xerga dos mecánicos e técnicos que significa facer algo que estraga o traballo, para o bo funcionamento do proceso, ou altera a boa orde.\nUn pau é en sí mesmo unha boa ferramenta para afrouxar ou apertar parafusos, pero pode ser un gran estorbo e causar desfeitas se se mete nunha máquina en funcionamento sen precisalo ou querelo.\nAsegúrese de que a persoa que fai o papel de activista teña polo menos dous asesores, ou identifique a dous activistas que deban traballar xuntos para organiza-la comunidade. É alguén que terá que contrarrestar tódolos paus que vostede meta na maquinaria. Isto require forza e experiencia.\nUn engadido opcional consiste en identificar a un líder, asesor, ou ancián corrupto existente (como rol no xogo), que podería tentar de poñe-las cousas de xeito que haxa menos transparencia, para ter unha cortina tra-la que poder obter beneficio persoal do proceso organizativo. Outro rol opcional é o do membro da comunidade apático e/ou preguizoso, agás que aquí a persoa expresa a súa postura máis que desaparecer, como acontece normalmente na comunidade.\nDiscuta co grupo o rol de tesoureiro. Identifique dous roles potenciais para se-lo tesoureiro da executiva. Un é un mestre con experiencia contable, pero que é doutra parte do país, carece de vínculos coa comunidade, e ésta de medios para exerce-lo control social que asegure a honestidade (esta persoa quere colle-los cartos e saír correndo con eles cando os teña). A outra será unha anciá analfabeta, que sabe contar pero non ler, e que goza dunha boa reputación entre tódolos membros da comunidade por ser honesta e digna de confianza. Ela quere o mellor para a comunidade e pódese contar con ela para face-lo que sexa polo beneficio da comunidade.\nA tarefa deste grupo, xunto coa preparación e orientación de toda a mestura dos distintos roles do proceso, consiste en determinar cómo escoller unha executiva, e a quen formará parte dela. Recórdelle ao grupo que as eleccións, incluíndo as de voto secreto, considéranse divisorias en moitas sociedades, e a miúdo é máis aceptada a busca do consenso mediante a discusión. Busca-lo consenso ten tamén un rol pedagóxico, xa que os xogadores poden expoñe-las súas posicións, e todos poden evalualas.\nO diálogo multi-dimensional resultante axuda, en sí mesmo, a que os aprendices entendan o proceso que estimularán no terreo. O propósito da discusión debería se-la escolla dunha executiva que dirixa o proceso de potenciación que a comunidade elixa.\nA mesma sesión pódese ampliar, logo dalgúns descansos, para inclui-lo desenvolvemento dun plan de acción comunitaria, e o deseño do primeiro proxecto comunitario dese plan.\nEsta sesión (valoración participativa) pódese empregar para rompe-la continuidade entre a sesión para determina-la executiva e a creación dun plan de acción comunitaria. No traballo comunitario, o proceso de valoración debería preceder á planificación.\nEn termos de desenvolvemento das habilidades, certa formación e explicación dos métodos ARP ou VEP, como se desenvolveron en Sussex ou na Universidade de Columbia, sería moi valioso neste punto. Se poidera vostede atopar un especialista en ARP/VEP que veña como colaborador externo ao seu taller, sería o mellor enfoque.\nAo mesmo tempo, é unha boa oportunidade para que os aprendices do taller fagan unha excursión. Primeiro (unhas poucas semanas antes da formación) precisará vostede contactar cos líderes locais e/ou os traballadores comunitarios. A comunidade pode ser rural ou urbana. Durante o taller de formación, leve a todo o grupo a facer un percorrido pola veciñanza. Sen embargo, non debe tratarse dunha mera viaxe turística. Prepare aos participantes de antemán, pedíndolles que pensen que son habitantes e membros da comunidade que vaian a visitar. Deberían desfacerse temporalmente dos roles creados para as sesións anteriores e posteriores, e simplemente pensar en sí mesmos coma se viviran na comunidade.\nExplíquelles que, durante o percorrido, deberían tomar notas e facer bosquexos, e que despois do paseo reuniranse para crear un mapa combinado, e unha valoración das cousas positivas e negativas que observaran. Entre os elementos positivos incluiríanse potenciais e recursos que se poderían empregar nos proxectos comunitarios. Os negativos comprenden a lista normal de instalacións rotas e servizos comunais que non funcionan.\nÉ opcional incluir, na sesión posterior ao percorrido, a un experimentado traballador comunitario da comunidade en cuestión. Se o fai, é mellor empregalo como experto durante o tempo que lle leve ao grupo face-la valoración escrita. Non lle pida que faga unha presentación neste intre.\nEncoméndaselle ao grupo a tarefa de preparar unha avaliación escrita, incluíndo un esbozo, da veciñanza visitada. Dependendo do número de aprendices, podería ser desexábel dividilos en pequenos grupos de catro ou cinco, encargando a cada un deles que prepare un aspecto diferente da avaliación. Non obstante, advírtalles que estes grupiños non son grupos de discusión, senón grupos de traballo, e que deben produci-lo elemento da valoración comunitaria. Asegúrese de que teñan bolígrafos e papel, e rotuladores e encerado no que traballar se é preciso.\nAo reuni-los grupos, deben uni-las súas achegas para facer unha valoración composta. Só despois de facer isto poderá vostede reunir a todo o grupo para discuti-la valoración conxunta. É opcional unha sesión de discusión en grupo, post-valoración, dependendo do tempo do que se dispoña. A creación da valoración escrita é en sí mesma a parte máis valiosa do proceso para os aprendices. Se a formación ten demasiados informes, tórnase moi repetitivo. Pódese introduci-lo especialista externo en ARP/VEP antes ou despois do paseo.\nO plan de acción comunitaria e o deseño do proxecto:\nProdúcese con frecuencia unha confusión entre plan de acción e proxecto comunitario, entre os residentes de moitas comunidades (especialmente as rurais) e os activistas sen formación e experiencia. Isto ocorre porque historicamente, en moitas actividades de desenvolvemento comunitario, os funcionarios de desenvolvemento facían toda a planificación, e só se chamaba aos membros da comunidade para que proporcionaran o traballo gratuíto. Por razóns similares, a miúdo se produce unha oposición ao traballo comunitario, especialmente en antigas colonias, porque o chamado desenvolvemento comunitario resultou ser un xeito de traballos forzados, mesmo esclavitude.\nPrecisa asegurarse de que os seus aprendices transmiten aos membros da comunidade a mensaxe de que se queren unha clínica, ou unha escola, ou un suministro de auga, ou se desexan controlar dun xeito efectivo que os alugueiros cobren rendas xustas aos inquilinos, entón son os membros da comunidade quen deben estar organizados e face-la planificación, non o traballador comunitario. Como non é doado que os residentes da comunidade se responsabilicen e fagan o traballo de planificación, o activista síntese tentado a toma-lo control e facelo el mesmo.\nCando comece esta sesión, pode continuar a partir da sesión de xogos de roles que comezaba escollendo á executiva. Pode vostede cambiar algúns dos roles. Esperamos que a comunidade escollera á anciá analfabeta no canto do home educado que non era membro, de tal xeito que lles poida dar un novo papel a eses aprendices. Os individuos con intereses creados e desexos de manipular o proceso para beneficio propio continuarán as súas actividades, así que mantéñaos, e quizais engada algúns máis con outros desexos.\nUn novo rol pode ser alguén que, por calquera razón, se opón a todo o proceso da potenciación comunitaria, e que insiste en que deberían esperar ata que o goberno (ou unha axencia humanitaria) faga algo por eles. Na vida real, aqueles que se opoñen a esta participación comunitaria son os que están a obter beneficios do xeito en que se facían as cousas ata o de agora. Poden ser líderes locais ou funcionarios que gañan votos ou ascensos nas súas carreiras, a base de proporcionar servizos á xente no canto de facelos máis fortes para que consigan as cousas por sí mesmos.\nEsta volta sente ao comité executivo nunha mesa á fronte da sala, e diga ao resto dos aprendices que eles serán membros da comunidade que non forman parte da executiva. Poden observa-la reunión da executiva e saben que, a non ser que un membro da mesma lles conte o que está a acontecer, eles non saberán qué decisións toma a executiva. Ésta debe decidir se contar ao público en xeral (e cando) as decisións que tomen. De vez en cando, un membro da comunidade en xeral achégase á mesa da fronte e pide que o escoite a executiva, e argumenta en favor dunha decisión ou doutra. Pode tratarse de alguén que desexe de corazón o progreso de toda a comunidade, ou alguén que persiga o seu propio beneficio.\nNa primeira etapa do proceso, a executiva debe trazar un plan comunitario. Fíxelles, aleatoriamente, un plan de cinco anos. O plan deberá estar baseado nas catro preguntas dos cadernos. Pode poñer un gran póster na parede, que conteña as catro preguntas clave. Non ten que ser profesional. O plan pode incluir un ou máis proxectos comunitarios. Podería incluír proxectos non materiais, como un programa de alfabetización.\nQuizais queira vostede engadir outro rol (con asesores), de planificadores rexionais ou provinciais. Estes insistirán en que a comunidade se axuste aos plans da área na que se engloba, mentres a executiva sostén que a zona máis extensa debe comprende-los desexos das comunidades, se queren ter un comportamento democrático. A dinámica deste diálogo pode se-la base dun xogo de roles dunha hora, e pode vostede interrompe-lo xogo neste punto para discutir en pleno as súas implicacións.\nTras de remata-la sesión para traza-lo plan de acción comunitaria, faga un descanso. A acción en si mesma é a formación, e xa non é realmente preciso redactar un informe. Este é un bo momento para poñer unha película ou un vídeo, e logo parar para comer ou até o día seguinte. A sesión de deseño do proxecto comunitario é semellante á de trazar un plan. Pode ir rotando á xente nos distintos roles, para que cada un teña diferentes experiencias, e poder aumenta-la conciencia dos aprendices no tocante ás personaxes da vida real. Se quere empregar máis cadernos dos que inclúe este módulo, existe un módulo adicado completamente ao deseño de proxectos. Ver: Deseño de proxectos.\nOrganizarse para a acción:\nEste documento final do módulo ten como obxectivo contarlles aos aprendices que unha organización debe ter un propósito claramente identificado, e ese propósito debe establece-la súa estrutura ou xeito no que se organiza. En varios puntos deste sitio web faise fincapé en que o grado de organización dun grupo é un factor que contribúe ao seu fortalecemento. É un dos dezaseis factores da capacidade. Ver Medi-lo fortalecemento.\nSe os aprendices son novos e están en boa forma física, como debería ser, pode vostede empregar un deporte de equipo para ilustrar isto. Discútao polo miúdo con eles. Organice unhas partidiñas de fútbol ou balonmán. Faga dous equipos co mesmo número de membros e o mesmo nivel de habilidade e forza (que vostede saiba). Un grupo está organizado en distintas posicións de equipo, incluíndo adestrador, porteiro, defensas, e dianteiros. O outro grupo está rigurosamente informado de que non poden estar organizados, que cada membro do equipo deberá xogar en tódalas posicións, e que o que faga de adestrador non lles pode dar ningún consello. Xoguen. A partida debería estar desequilibrada.\nLogo dun anaco remate o xogo e discuta a organización de cada equipo con todo o grupo. Moitos membros da comunidade suporán que a única organización que teñen que levar a cabo é a da executiva. A miúdo pasarán por alto a idea de que tamén deben organizar algo para asegurar que o proxecto sexa acometido e completado. A organización da implementación pode ser un subcomité da executiva. Pode ter algúns dos mesmos membros, e outros distintos.\nO propósito da executiva é tomar decisións, tales como a dirección na que vai a comunidade, e cómo vai consegui-lo que persegue. O propósito do comité de implementación é facer que o proxecto se leve a cabo. As dúas organizacións teñen dous fins diferentes, e polo tanto dúas clases distintas de roles. Isto significa que os membros da comunidade deben tomar coñecemento acerca de qué diversas actividades van compoñe-lo remate exitoso dos proxectos.\nCando crean os postos ou roles do comité de implementación, non establecen unha organización deseñada para tomar decisións, senón que ditos roles deben servir para completa-lo proxecto. É a organización para a acción. Hai moitos detalles a levar a cabo antes do remate do proxecto; eles teñen que identificalos e determinar quen vai facer cal.\nPor conseguinte, o deseño do proxecto debería incluír unha descrición dos diversos roles e dos resultados que son responsabilidade de cada un deles. O comité de implementación debería xuntarse máis a miúdo que o comité executivo durante a implementación do proxecto (a construción, por exemplo), e cada membro cunha responsabilidade designada debe informar do grado no que cumplen coas súas responsabilidades.\nPoida que queira vostede seguir coa sesión de xogo de roles para facer un plan de acción comunitaria e deseña-lo proxecto, nunha nova sesión, creando un comité organizado para a acción, completando o proxecto (en contraste co comité executivo, deseñado para facer ou canaliza-las decisión comunitarias). Existen varios xeitos de integra-las sesións, e depende de vostede (quizais coa consulta aos aprendices) a decisión de cómo facelo.\nCon estes cinco módulos, e este (organización) en particular, debería ser vostede capaz de coller a xente que non son organizadores, e convertelos en organizadores.\nDebería ser tamén un proceso de auto-selección, dando a oportunidade de abandoar elegante e discretamente aos individuos que vexan o que se require e non estean dispostos a facelo, ou non sexan capaces.


Redacción | Venres, 22 de Xuño de 2018, 11:33\nARCHIVADO EN | Nacho Carretero Xerais Fariña prohibición censura galego\nA editorial Xerais, que ten os dereitos en galego do libro 'Fariña' de Nacho Carretero, poñerá á venda "de forma inmediata" nas librerías a obra nesta lingua tras levantar o secuestro da publicación a Audiencia Provincial de Madrid.\nAsí o asegurou, en declaracións a Europa Press, o director editorial de Xerais, Francisco Alonso Villaverde, quen considerou "acertada a decisión" xudicial de poñer fin ao secuestro da publicación.\n"Non tiña sentido que o libro seguise bloqueado", afirmou o director de Xerais, para engadir que esa situación "afecta á liberdade de expresión".\nPor iso, manifestou que "o máis inmediato posible" sairá á venda a edición en galego de 'Fariña'. "O libro está listo para ir ás librerías", sentenciou Francisco Alonso.\nXerais tiña previsto publicar a pasada primavera a obra en galego, pero quedou paralizada a súa comercialización polo secuestro ordenado por un xulgado de Collado Villalba a petición do exalcalde do Grove José Alfredo Bea Gondar.\nA medida cautelar, agora levantada, levaba tamén a prohibición de impresión e comercialización de novos exemplares. Agora, a Audiencia Provincial de Madrid ditou un auto no que revoga a resolución do Xulgado de Instrución Número 7 de Collado Villalba de secuestrar o libro 'Fariña' como medida cautelar, ante a demanda presentada polo exalcalde do Grove Alfredo Bea Gondar.\nNACHO CARRETERO, "CONTENTO" E "ALIVIADO"\nEn declaracións a Europa Press, Nacho Carretero valorou que "se poida volver vender un libro xornalístico" que, recalcou, "non debía estar secuestrado". "Era moi frustrante", recoñeceu.\nNeste sentido, comentou que vive "outro deses días intensos" ao transcender a decisión da Audiencia Provincial de Madrid e admitiu que "reconforta", celébrao " e festexa", porque "a xente estaba indignada con esta situación".\nPor iso, espera que o que pasou con 'Fariña' e o seu secuestro "sirva para reflexionar". "Rescatar iso", afirmou o autor desta obra sobre a historia do narcotráfico en Galicia, que recentemente foi levada á televisión cunha serie do mesmo nome.\n"Que se tome nota e que se teña en conta e non se repitan capítulos así", destacou Nacho Carretero sobre o secuestro xudicial do seu libro, do que considera que "non había nada punible".\nPreguntado sobre se haberá unha segunda parte de 'Fariña', Carretero sentenciou: "Non pola miña banda". "Quen o queira escribir, que o escriba. Hai material para segunda, terceira e cuarta parte", manifestou Europa Press. "Oxalá algún xornalista anímese", abundou, para explicar que se atopa con "outros proxectos". "Eu o que quería facer, fíxeno", concluíu.


Curiosidades, Utilidades, DOG, BOP.... Do 23 ao 29 de novembro - BadalNovas\nInicio Dia Curiosidades, Utilidades, DOG, BOP…. Do 23 ao 29 de novembro\nCuriosidades, Utilidades, DOG, BOP…. Do 23 ao 29 de novembro\n26 de novembro: Día de Acción de Grazas\n27 de novembro: Día Internacional dos Mestres e Mestras\nNace en Toledo (España) Alfonso X o Sabio, rei de Castela e de León que será unha das figuras políticas e culturais máis significativas e influentes da Idade Media na península Ibérica e no continente europeo. Impulsará a Reconquista. Participará no cancioneiro relixioso medieval coñecido como as “Cantigas de Santa María”, de gran importancia como obra literaria, musical e pictórica. Deixará ao carón as diferenzas de raza ou relixión, e reunirá a xudeus, musulmáns e cristiáns para que colaboren libremente. (Hai 798 anos)\nNo Palacio de Versalles (proximidades de París, Francia), nace o abate Charles-Michel de l’*Épée, pedagogo e logopeda francés coñecido polo seu traballo con persoas xordas, polo que será chamado “pai dos xordos”, chegando a usar o seu patrimonio para integrar na sociedade ás persoas con discapacidade auditiva. A súa gran achega á educación de xordos será o seu convencemento de que as persoas xordas deben aprender visualmente o que outros adquiren ao escoitar, e o seu método de ensino sentará as bases da instrución sistemática de xordos posterior. (Hai 307 anos)\nNace en Sotto il Monte, Bérgamo (Italia), Angelo Giuseppe Roncalli máis coñecido como o Papa Xoán XXIII, que tentará que a Igrexa se poña ao día celebrando o Concilio Vaticano II. Cabe apuntar o seu encíclica ” Pacem in Terris”, de 1963, tras a “crise dos mísiles”. (Hai 138 anos)\nNa cosmopolita cidade de Nova York (Estados Unidos), nace o que será destacado escritor de ciencia ficción Frederik Pohl, con auténticos clásicos deste xénero como chegarán a ser a “Saga de Heechee” ou a obra satírica “Mercadores do espazo” que narrará un mundo gobernado polas axencias de publicidade. (Hai 100 anos)\nNace en Uppsala (Suecia), o físico e astrónomo sueco Anders Celsius, inventor do termómetro de mercurio graduado coa escala centígrada, onde 0º C corresponde á conxelación da auga destilada a nivel do mar e 100º C ao momento de ebulición. (Hai 318 anos)\nNace en Wuppertal (actual Alemaña) o político e filósofo alemán Friedrich Engels que xunto a Karl Marx escribirá “O Capital”. (Hai 199 anos)\nEn Lancaster, Reino Unido, nace John Ambrose Fleming físico e enxeñeiro eléctrico que en 1904 inventará a válvula termoiónica ou diodo. Así mesmo, en 1905 tamén proxectará e confeccionará o diodo rectificador antecesor do triodo. Este invento está considerado como o inicio da electrónica. (Hai 170 anos)\nFalece en Madrid (España), Beatriz Galindo, humanista española e preceptora da raíña Isabel I a Católica e dos seus fillos. Pertencente a unha familia de fidalgos, estudosa do latín, pronto alcanzou a distinción suficiente como para ser nomeada preceptora de réinaa castelá Isabel I. Destacou pola súa actividade relacionada coa beneficencia relixiosa, que lle levou a fundar distintos establecementos, como o hospital da Santa Cruz ou o convento da Concepción Jerónima. (Hai 485 anos)\nNa cidade de Dallas (EE. UU.), Le Harvey Oswald, único inculpado polo asasinato do presidente estadounidense John F. Kennedy, é asasinado a balazos por Jack Ruby mentres é custodiado pola policía para o seu traslado a prisión. (Hai 56 anos)\nNa Habana (Cuba), falece Fidel Castro Ruz, líder da Revolución Cubana. En maio de 1959 aprobou a Lei de Reforma Agraria e os grandes latifundios foron expropiados e distribuídos en cooperativas e granxas. Tamén nacionalizou as empresas estranxeiras e Estados Unidos ameazou coa intervención. A partir de entón estableceu relacións coa URSS e iniciou unha evolución cara ao socialismo real que, unido á invasión de Bahia Cochos e a “crise dos mísiles”, levoulle a ter graves desencuetros que lle afastaron definitivamente de Estados Unidos. (Hai 3 anos)\nEn Medina del Campo (España), morre, probablemente de vasculitis, a raíña Isabel I, chamada a Católica, raíña de Castela e de León desde 1474 ata 1504, tamén reina consorte de Sicilia desde 1469 e de Aragón desde 1479. Tivo enorme influencia na vida política, cultural e relixiosa. Deixa o trono á súa filla Juana, pero con Fernando o Católico de rexente. (Hai 515 anos)\nMorre en París, Clodoveo I, rei dos francos e fundador da dinastía Merovingia desde o ano 481 ata hoxe. Tras a súa desaparición, o reino dividirase entre os seus catro fillos. (Hai 1508 anos)\nFalece en Chicago (EE. UU.), Enrico Fermi, físico italiano nacionalizado norteamericano e premio Nobel de Física en 1938, que logrou a primeira reacción en cadea controlada de fisión nuclear. Un ano máis tarde, poñerase o nome ” Fermium” a un elemento sintético altamente radioactivo na súa honra. (Hai 65 anos)\nEn Bruxelas, Bélxica, morre un dos maiores expoñentes do realismo lírico, o compositor italiano Giacomo Puccini, que imbuíu a cada unha das súas obras dun ambiente distintivo. Súas son “A Bohème”, “Tosca” e ” Madame Butterfly”. (Hai 95 anos)\nOs viños de adega Quinta Gaia, veñen de ser presentado nas feiras internacionais de Riga Food-2020 (Letonia) e ATÖEwine (Shenzhen-CHINA)\nO concello de Castrelo de Miño pide a limpeza das marxes das fincas ós propietarios para proceder ó arranxo das estradas municipais\nA Fruga convoca o día 6 unha Concentración en Narón por “Un prezo xusto para o noso leite”\nO concello do Carballiño oferta unha bolsa de emprego temporal de operario municipal de limpeza\nDende mañá, quedan prohibidas as queimas agrícolas particulares\n27 de xuño: Día Internacional das Persoas Sordocegas\nLiga Carroza. Xornada 11 Resultados e clasificación


A pensión media das galegas e galegos, 782€ ao mes, segue a ser a segunda máis baixa de España - Vigo al minuto\nAs e os pensionistas galegos seguen a ser os segundos-logo dos extremeños- que menos cobran de todo o Estado, segundo os datos difundidos este xoves pola Seguridade Social (INSS) este xoves.\nDacordo cos mesmos, os 761.075 pensionistas galegos teñen unha paga media de 782€, un 2% mais que hai un ano, pero ainda lonxe dos 1.069,78€, sempre de media, que perciben o resto dos maiores en España.\nA maior parte das pensións en Galicia son de xubilación, 473.437 persoas cobran as mesmas e perciben, de media, preto de 891€ ao mes; en total, hai 187.564 pensións por viuvez cunha contía media de 550€; por incapacidade permanente páganse en Galicia 70.000 pensións, cuns ingresos de 838€ mensuais mentres que as 23.791 persoas benefiaciarias de pensións por por orfandade cobran 374€ de media.\nPor provincias, na provincia de A Coruña, hai 295.518 pensionistas, que teñen unha nómina, media, de 824€; en Pontevedra hai 239.018 pensionistas que cobran 823€, un total de 117.543 viven en Lugo cuns ingresos medios de 695€ e os1 09.086 ourensáns ingresas ao mes algo menos de 675€.\nHoras de espera en Urgencias del Cunqueiro y pacientes pendientes de ingreso obligan a abrir camas en el Meixoeiro\n@odscoia denuncia o gasto de "case 800.000€" en alumeado e decoración de Nadal en Vigo


Empresas participadas | Extraco\nAínda que o escenario internacional é un dos piares nos que se basean as expectativas de crecemento de Extraco S.A., a súa actividade en España conforma o principal sustento da empresa e a raíz da súa actual fortaleza. O interese estratéxico por incrementar o seu nivel de competitividade no mercado nacional levouna a diversificar a súa estrutura sectorial mediante a participación activa en diferentes organizacións ou unións temporais.\nCreada no ano 2009, esta sociedade construiu e explota a vía de alta capacidade que enlaza a Autovía das Rías Baixas-A-52 coa localidade de Celanova (Ourense).\nConstituída para a construción e explotación da autovía AG-56 Santiago-Brión, de 15 km de lonxitude, e que inclúe a variante que une a poboación das Galanas (N-550) con Pardiñas (AG-52).\nGed Integral S.A.\nCon sede social en Cáceres e constituída en 2002, dedícase a todo tipo de obras e servizos, tanto no sector da construción como de áreas medioambientais. A empresa conta cun cualificado equipo técnico e de xestión. Elabora estudos de impacto ambiental para administracións públicas, empresas e particulares.\nEspecializada en proxectos de restauración ambiental, traballos silvícolas e forestais, reforestacións, zonas verdes, parques, xardíns e áreas de ocio e recreo.\nParque fotovoltaico “El Robledo 10″\nParque solar situado en Ciudad Real, cunha potencia total instalada de 96 KW e unha superficie de 0,4 hectáreas.\nTurismo de Ourense S.A.\nFoi constituída en 2009, co obxectivo de xestionar e promover todos aqueles servizos que contribúen ao desenvolvemento turístico e a construción, explotación, comercialización e investigación de equipamentos e infraestruturas hoteleiras e de restauración. Sociedade impulsada dende o Concello de Ourense.


Foi elixida entre dezaoito candidaturas procedentes de toda Europa\nA Universidade de Vigo é o nodo europeo da rede mundial de satélites non comerciais\nGrupo de investigadores que participaron en Vigo na reunión do proxecto\nA ETSE de Telecomunicación acolleu unha reunión para ultimar os detalles da posta en marcha do proxecto\nD. Besadío |Vigo\nA Universidade de Vigo foi designada pola Axencia Espacial Europea, ESA, nodo de operacións en Europa de GENSO, a nova rede mundial de satélites non comerciais ?científicos, de investigación e educativos- e, en bandas libres. A proposta, elixida entre dezaoito candidaturas procedentes de toda Europa ?sitúa á Universidade de Vigo como referente mundial dentro dos sistemas de pequenos satélites?, subliña o profesor Fernando Aguado, investigador principal do proxecto Xatcobeo, punto de partida de todo este proceso.\nComo nodo europeo da rede, a ETSE de Telecomunicación acolleu un seminario de traballo no que participaron 25 investigadores de Europa e América para acordar os requisitos que debe cumprir o software que se empregará de forma libre para construír esa rede mundial de seguimento de satélites e que deberá estar preparado en maio ou xuño deste mesmo ano. Trátase de ultimar os detalles para pór en marcha toda unha constelación de pequenos satélites distribuída por todo o mundo que permitirá recadar á comunidade científica diversos tipos de información.\nXatcobeo, ?a pedra que iniciou o camiño?\nO proxecto, liderado pola Axencia Espacial Europea, conta coa participación da NASA, o Departamento de Defensa do goberno americano e a axencia xaponesa JAXA, así como arredor de 200 universidades de todo o mundo, e actualmente está liderado pola investigadora Helen Page, da Oficina de Educación da ESA.\nPage, que participou tamén en Vigo neste encontro de traballo, destacou os motivos polo que foi seleccionada a proposta viguesa, ?valoramos moi positivamente o carácter multidisciplinar da Universidade e a súa aposta polo mundo da tecnoloxía?, ao que engadiu que tamén foi fundamental, ao tratarse dun proxecto mundial, ?todas as conexións que os investigadores desta Universidade teñen actualmente tanto en Europa, como América, Asia e mesmo África?, ao que engadiu ?a importancia da experiencia previa co proxecto Xatcobeo, que seguiu estándares internacionais?.\nEn referencia a este último aspecto, o picosatélite Xatcobeo, Aguado sinalou que se tratou?da primeira pedra que permitiu ir facendo o camiño e grazas a el, e co apoio institucional tanto da Universidade como do Ministerio de Ciencia e Innovación, permitiu crear unha infraestrutura de investigadores que actualmente están traballando e sendo recoñecidos a nivel mundial pola calidade do seu traballo?.\nNo proxecto participan máis de 60 investigadores de Vigo e Ourense\nEn total a Universidade de Vigo ten implicados neste proxecto máis de trinta docentes e outros tantos estudantes de doutoramento e de proxectos fin de carreira de oito grupos de investigación dos campus de Vigo e Ourense. Á ETSE de Telecomunicación hai que sumar a forte implicación das escolas de Informática e as dúas de Industriais, así como as facultades de Química e Ciencias. ?Na actualidade todos os nosos proxectos son moi pluridisciplinares?, subliña Aguado neste sentido.\nA idea coa que xurde esta rede é que calquera satélite, independentemente da súa posición xeográfica, poña a disposición da comunidade científica de todo o mundo a información que recolla. Aguado explícao cun exemplo ?trátase de que cando o Xatcobeo da Universidade de Vigo pase por China poidamos obter información desde unha estación chinesa como si estiveramos na nosa propia Universidade e, á súa vez, que un hipotético satélite chino ou americano poidan obter os datos que precisen non só cando pasan por encima de China ou de América, senón en calquera parte do mundo, por exemplo, en España?.\nPrimeira vez que a rede de seguimento de satélites ven a España\nAguado destaca a importancia de que a reunión se celebrara en Vigo, pois todas as reunións da ESA que teñen que ver con ciencia e tecnoloxía fanse en Holanda e, ?por suposto, é a primeira vez que a rede de seguimento de satélites ven a España. Son contadas as ocasións nas que a Axencia Espacial Europea propón realizar unha reunión de traballo nun país como España, de aí a importancia que ten para nós este encontro?, destacou.\nSegundo a directora do proxecto, na actualidade a investigación sobre este tipo de satélites está aínda nunha fase inicial, ?pero estase madurando e unha vez que esta tecnoloxía estea o suficientemente consolidada desenvolveranse moitas misións en múltiples campos, dende a astronomía ata a meteoroloxía espacial?, subliñou ao tempo que remarcou a importancia que terá a implantación e posta en funcionamento da rede Genso. ? Será unha peza fundamental xa que permitirá recibir moita máis información deste tipo de satélites, xa que o seu prezo é moito menor ca o dos satélites convencionais?, apuntou.\nComentarios (1) - Categoría: somos unha potencia - Publicado o 03-02-2010 15:42


Igadi na Rede / Presencia - Pasar factura\nPor Xulio Ríos (A Nosa Terra, 27/02/2003)\nA Coordinadora Democrática perdeu o pulso con Chávez. Despois de dous meses de mobilización permanente e folga continuada, os seus obxectivos se saldaron coa recollida de varios millóns de sinaturas para pedir a renuncia do Presidente: moitas adhesións, sen dúbida, pero unha conquista pírrica para tan elevado prezo. Este ano o PIB venezolano pode caír entre un 10 e un 20 por cento, a inflación chegará ata o 50 por cento e o desemprego vai aumentar exponencialmente. Nunca ninguén imaxinou que Chávez podería resistir tanto. Agora, moitas pequenas e medianas empresas, agobiadas polo esforzo destes meses, facendo fronte ao pago de salarios que non foron traballados, vense na obriga de apretarse o cinto. As denuncias por despido se multiplican.\nPero nada de referendo e menos de renuncia. Máis aínda, Chávez aproveitou a situación de tensión para “limpar” as forzas armadas e militarizar a maiores, con persoas da súa confianza, os resortes básicos da administración civil e económica. Claro que, habida conta do que a Chávez lle duran as lealdades das persoas de confianza, non hai motivos para ser optimista. E aumentan os perigos para unha deriva autoritaria. A firma do acordo “Contra a violencia, pola paz e a democracia”, coa mediación de Gaviria e o grupo de países amigos, abría un chisco de esperanza, quizáis uns e outros aprenderan a lección e optaban por reconducir o clima de confrontación a un escenario de maior racionalidade. Pero os asasinatos (e torturas) de varios militares opositores e a detención dos líderes da protesta, inducen a pensar que a fase na que entramos é a das represalias. Ogallá que non sexa así.\nO conflicto en Venezuela non se poderá resolver coa simple eliminación do adversario e nesa tesitura permanecen aínda uns e outros. Erra Chávez se pensa que sae fortalecido sen máis desta crise. E erra dobremente se pretende pasar factura do pasado. Mellor concentrar todas as enerxías en tender pontes que amplíen a base social da súa política.\nA victoria sobre os opositores presenta ante si un panorama que podería aproveitar para avanzar nunha dirección distinta, tratando de recompoñer unha sociedade fragmentada e ferida. Coa oposición literalmente queimada, incapaz de programar accións de protesta significativas, a revocación do seu mandato xa non será tan pan comido. Deberá votarse en agosto, por máis do 25 por cento do electorado, e contar con máis votos dos que apoiaron a candidatura de Chávez nas eleccións de xullo de 2000 (3,8 millóns). Pero incluso superada esta proba, a revocación tampouco asegura necesariamente a convocatoria de eleccións anticipadas. Quen esté na liña de sucesión presidencial podería aspirar a completar o mandato ata 2006. Instar unha modificación constitucional para alterar estas previsións non semella ao alcance dunha oposición que conta con escaso respaldo parlamentario.\nEn quebra técnica toda esa oposición directamente mobilizadora (empresarios, sindicatos), os medios de comunicación son o único baluarte que hoxe pode soster o antichavismo máis visceral. Como ven a dicir a xornalista Naomi Klein nun artigo publicado en La Vanguardia o pasado domingo, Chávez ten nos medios de comunicación o principal rival. En Venevisión, RCTV, Globovisión ou Televen, cun estilo informativo que practica a censura en maior medida que o propio goberno, os “golpes” se producen a diario. É neste campo donde Chávez debe impulsar reformas, cuidadosas para non ameazar a liberdade de prensa, e non facendo leña da árbore caída. Desenferruxando a crispación, promovendo políticas de encontro cos sectores máis proclives ao acordo. Para superar a polarización, cómpre saír das trincheiras.\nÚLTIMA REVISIÓN: 24/02/2003


O Programa de Axuda Alimentaria 2015 para as persoas máis desfavorecidas. - Blog de Celso Delgado\nHome Políticas Sociais-Sanidade O Programa de Axuda Alimentaria 2015 para as persoas máis desfavorecidas.\nO Programa de Axuda Alimentaria 2015 para as persoas máis desfavorecidas.\nRecollo a boa nova de que hoxe os ministros de Agricultura, Alimentación e Medio Ambiente, Isabel García Tejerina, e de Sanidade, Seguridade Social e Igualdade, Alfonso Alonso, presentaron nunha sé do Banco de Alimentos, o Programa de Axuda Alimentaria 2015 para as persoas máis desfavorecidas.\nUn programa que repartirá gratuitamente 113,15 millóns de quilos de alimentos, o que supón un incremento de 64 millóns de quilos de alimentos en relación co programa de 2014.\nO programa 2015 conta para 2015 cunha dotación presupuestaria de 124 millóns de euros, dos cales 118,5 investíronse na compra de alimentos e 5,5 destinaranse a gastos administrativos e de almacenamiento das Organizacións Asociadas de Distribución\nO Ministerio de Agricultura, Alimentación e Medio Ambiente, a través do Fondo Español de Garantía Agraria (FEGA) adquiriu estes alimentos a través de licitacións públicas.\nOs alimentos son de carácter básico, pouco perecederos, de fácil transporte e almacenamento. A "cesta de alimentos" inclúe arroz, tarritos infantís, cereais infantís, leite de continuación en po, garavanzos, alubias, leite UHT, aceite de oliva, atún en conserva, pasta alimenticia, tomate frito, galletas, crema de verduras deshidratada, froita en conserva sen azucre engadido e xudías verdes en conserva.\nDo almacenamento e reparto por toda a xeografía peninsular e insular, Ceuta e Melilla encárganse Cruz Vermella Española e a Federación de Bancos de Alimentos (FESBAL) a través de 120 centros de almacenamento e distribución.\nEntregaranse en todas as provincias de España, un 50% entre os Bancos de Alimentos e o restante 50 % entre os centros provinciales de Cruz Vermella.\nDesde alí distribuiranse entre máis de 7.000 organizacións asociadas de reparto, que os farán chegar ás persoas máis desfavorecidas, de maneira que estas poidan preparar fácilmente unha comida completa para unha persoa ou para unha familia con varios membros, incluídos bebés.\nEste programa está cofinanciado nun 85% polo Fondo de Axuda Europea para as Persoas máis Desfavorecidas (FEAD) e nun 15% polo orzamento nacional.\nDesenvolverase en tres fases, coa distribución de 32,5 millóns de quilos de alimentos na primeira fase, o que supón aproximadamente o 29 por cento das cantidades totais a distribuír no programa 2015.\nO Programa de Axuda Alimentaria 2015 para as persoas máis desfavorecidas. Reviewed by Celso Delgado on miércoles, julio 01, 2015 Rating: 5


Compostimes | A delgada liña entre o desenvolvemento e a ruptura\nA delgada liña entre o desenvolvemento e a ruptura\nComo estudante da Universidade de Santiago de Compostela, son un fiel cliente da Renfe. Nos meus percorridos polo interior galego, no medio das fragas que separan os meus destinos de Ourense ou Compostela, adoito pensar con frecuencia na estreita liña que separa o desenvolvemento económico como medio de modernización dun país e a ruptura cun mundo, o medio rural, que forma unha parte moi importante da realidade galega, como unha perspectiva máis dende a que concibimos un territorio coma Galicia. Agora bulen polo meu maxín unha serie de acontecementos recentes que fan que cavile máis neste tema: un traballo sobre as diferenzas na comunicación entre o rural e o urbano, moitas conversas diarias e unha imaxe por riba de todo. Unha imaxe que albisquei pola fiestra do tren o pasado domingo, unha desas instantáneas que un bo fotógrafo podería transformar nun World Press Photo. Vin unha señora que apoiaba a caluga sobre unha peta fendida na terra mentres ollaba ao tren Avant devorar a liña ferroviaria a douscentos quilómetros por hora.\nO outro día abrin o xornal e vin o informe da empresa INECO, un departamento de enxeñería do transporte dependente do Ministerio de Fomento, no que lle recomendaba á administración central pasar a tesoira por aquelas liñas de tren consideras como ineficientes. Como non, a palabra ineficiencia moitas veces ligada á infraestrutura galega, acompañaba a 49 frecuencias ferroviarias en Galicia.\nOurense-Monforte-Ponferrada, A Coruña-Lugo-Monforte, A Coruña-Ferrol, Ourense-Puebla de Sanabria e Vigo-Ourense son firmes candidatas á desaparición. Unha ocupación inferior ao 15% outórgalles un billete sen volta a Recorteland. Dito informe afirma que, por exemplo, no caso de Vigo e Ourense existen amplas posibilidades de transporte en autobús por un prezo similar. Pero se falamos do traxecto Ourense-Sanabria, Ineco aposta porque a Xunta reforce ás liñas de autobuses. É dicir, a pelota ao teito das autonomías. Non queda aí o conto. Renfe dá a posibilidade ás Comunidades Autónomas de sufragar os servizos que presumiblemente van ser eliminados.\nUnha comisión parlamentaria no Congreso dos Deputados o 13 de marzo de 2013, presidida polo deputado popular ourensán Celso Delgado e coa comparecencia da secretaria xeral de Transportes Carmen Librero Pintado, puxo a debate todas estas resolucións, incluido un punto do día que puña énfase na situación particular de Galicia. A intervención da deputada do BNG, Rosana Pérez Fernández, tiña tintes pitonescos: No queda claro que se vayan a garantizar los servicios que ahora se contemplan en Galicia (…) Si no se invierte en las líneas, si no se mejoran los horarios y las frecuencias difícilmente se podrán mantener muchas en el futuro y se acabará concluyendo su supresión en el futuro.\nEste é o novo debuxo ferroviario de Galicia. As consuecuencias destes recortes, independentemente da súa conveniencia ou viabilidade, é un illamento paulatino das pequenas poboacións galegas como As Neves, Ribadavia, Porriño, Betanzos, Pontedeume ou Sarria, que quedarán sen servizo de trens.\nGalicia ten unha serie de particularidades xeográficas á vista de todos. Estase a seguir un modelo no que as grandes urbes son as máis primadas. As inversións en desenvolvemento non chegan apenas a este tipo de territorios. Existe un polarización paulatina dos medios rural e urbano, en grande parte por accións coma esta de Fomento. A despoboación da Galicia rural é un feito e o recorte de servizos básicos non é un aliciente para a súa solución. Se o que se quere é a vertebración do territorio hai que elaborar un plan de reforma, viabilidade, fomento e desenvolvemento desa Galicia con frecuencia esquecida. As potencialidades dos núcleos rurais son moi grandes. A aposta pola modernización do sector agrario ten moitas complexidades, sobre todo a estrutura da propiedade (o minifundismo), pero é un desafío que podería reportar riqueza, postos de traballo autóctonos e desenvolvemento para todos en xeral, e para o rural en particular.\nCalendario festivaleiro galego: setembro...\nO estatus de Galicia, un paso ao centro\nEl bricolaje del siglo XXI


O Castelo de Santa Cruz | O CEIDA\nO Castelo de Santa Cruz, construído en 1597 para protexer a Ría da Coruña dos ataques que chegaban polo mar, acolle hoxe en día o CEIDA (Centro de Extensión Universitaria e Divulgación Ambiental de Galicia), unha institución que vela pola protección do noso medio ambiente a través da Educación Ambiental.\nPáxina web: www.ceida.org\nEste centro é froito da estreita colaboración a través dun convenio entre a Xunta de Galicia, a Universidade da Coruña e o Concello de Oleiros.\nO CEIDA desenvolve un amplo programa de actividades de formación, divulgación e educación ambiental con diversos colectivos sociais; participa en numerosas actuacións de protección do medio ambiente, tanto a nivel local cono a nivel global; e promove o intercambio científico e cultural, traballando na procura de solucións aos problemas ambientais, e fomenta as boas prácticas cidadás neste eido. Conta, ademais, co Centro de Documentación Ambiental Domingo Quiroga que está especializado en Educación Ambiental, Conservación e Sustentabilidade e que é o único deste eido en Galicia.\nO CEIDA é membro da Unión Internacional para a Conservación da Natureza (UICN)\nDesde o ano 2007 o CEIDA é membro da UICN, unha organización internacional composta por Estados, axencias gobernamentais e organizacións da sociedade civil. Creada en 1948, a UICN é a rede ambiental máis grande e diversa do mundo. A UICN é a autoridade mundial en canto ao estado da natureza e os recursos naturais, así como as medidas para protexelos.


Unha muller de 42 anos morreu esta madrugada como consecuencia dun suposto crime machista en Machena (Sevilla). A falecida resultara ferida de gravidade o sábado tras ser presuntamente apuñalada pola súa parella. A vítima fora trasladada ao Hospital de Osuna, ao igual que o suposto autor da súa morte, xa detido e que logo de apuñalada se autolesionou.\nAdemais, unha muller de 32 anos morreu asasinada tras ser acoitelada. A policía detivo o suposto autor do crime, un home de 34 anos que era a ex parella da falecida. O arrestado contaba con antecedentes por malos tratos. Aínda non se confirmou que se trate dun novo caso de violencia de xénero.\nda súa mans asasinada parella muller


Os Pactos da Moncloa.\nRafael Castillo Reboiro. 25/07/2012 11:39\nO pasamento onte de Gregorio Peces Barba, un dos relatores da Constitución, dános ocasión de reflexionar sobre se o consenso que se alcanzou naquela época, cando xunto á Carta Magna se asinaron os Pactos da Moncloa nunha situación económica difícil, se podería repetir agora.\nRealmente é moi difícil cun partido que foi un completo irresponsable na oposición (frase de Montoro a unha deputada de CC cando este partido apoiou ao PSOE porque senón España de afundía: déixaa que caia que xa a levantaremos nós) e que o segue sendo no presente. O acontecido onte coa publicación de que España, Francia e Italia esixen... desmentida de inmediato polos dous países, ou aquelas declaracións de Rajoy de que premera a Europa, son dous exemplos paradigmáticos.\nE enriba o presidente, que se sente como pez na auga aplicando o programa que leva no ADN, é incapaz de dialogar con ninguén. Ningunea a Rubalcaba cando este lle ofrece un pacto de Estado, non fala cos demais partidos, non recibiu aos sindicatos, aínda que si á patronal, non dialoga coas Comunidades Autónomas que non son "súas", despreza o Parlamento, foxe da prensa e goberna por decreto sen molestarse nin en explicar a súa política á cidadanía agás en actos do seu partido.\nE non obstante unha solución como aquela tería sido boa, aínda que agora é imposible, salvo no dubidoso caso de que o PP estivese disposto, nun prazo non moi afastado, a dar marcha atrás nas súas contrarreformas e renunciar ao ultraliberalismo económico e o neoconservadurismo ideolóxico que nos está a impoñer.\nEses pactos non evitarían ter que tomar medidas duras, pero sen dúbida serían distintas. E sobre todo, terían outro obxectivo. Serían medidas máis ponderadas e mellor repartidas. E conducirían a rebaixar o déficit, por suposto, pero deseñando un futuro de benestar sostido en lugar do que nos espera con este goberno que busca un crecemento que nin chegará, pero cunha inxusta repartición da riqueza, capitais máis libres pero cidadáns sen liberdades e pleno emprego, pero subemprego.\nCon eses pactos os cidadáns saberiamos o límite dos sacrificios que nos corresponderían, pero veriamos que tamén os asumirían solidariamente as outras capas sociais. E veriamos un horizonte esperanzador a medio prazo o que nos faría máis levadeiras e asumibles as cargas que nos corresponderan. E o país mostraríase ante o exterior máis forte e unido.\n» Os Pactos da Moncloa. « - Rafael Castillo Reboiro. - 25/07/2012 11:39


Pilar Rojo abre a IX Lexislatura do Parlamento de Galicia co propósito de “ser a presidenta de todos” e “revalorizar a actividade política” - Parlamento de Galicia\nPilar Rojo abre a IX Lexislatura do Parlamento de Galicia co propósito de “ser a presidenta de todos...\nPilar Rojo abre a IX Lexislatura do Parlamento de Galicia co propósito de “ser a presidenta de todos” e “revalorizar a actividade política”\n• Na solemne sesión de apertura da IX Lexislatura, a titular da Cámara insta a deputados e deputadas a “ter presente” que “somos elixidos para contribuír a resolver as dificultades dos cidadáns”\n• A presidenta da Cámara avoga por un Parlamento “comprometido” co seu entorno, no que “corresponsabilidade, compromiso, esforzo, traballo, solidariedade son verbas subliñadas no noso diccionario”\n• Avanza súa intención de consolidar a aposta pola austeridade no Parlamento e gañar eficiencia nas funcións parlamentarias e administrativas da Cámara\n• Define o Parlamento como unha “institución necesaria, inseparable do devir da democracia”\nSantiago 4 de decembro de 2012.- “Apostamos por un Parlamento austero, eficiente, sustentable, permeable á cidadanía, revitalizador da política como actividade de defensa do interese xeral, dinámico, participativo, aberto ás novas realidades, plural, transparente, comprometido e situado na modernidade, en España e en Europa”. Son palabras da presidenta da Cámara galega, Pilar Rojo Noguera, na intervención que pronunciou este mediodía co gallo da solemne sesión de apertura da IX lexislatura.\nPilar Rojo, que agradeceu a confianza depositada nela para volver presidir a Cámara, apuntou que é o seu propósito “ser a presidenta de todos e todas, facilitando o traballo dos catro grupos parlamentarios”. Manifestou estar segura de que deputados e deputadas “compartimos ilusións, responsabilidade e un sentimento de intensa obriga con Galicia”.\nNesta liña, instou aos integrantes da Cámara a “ter presente, cada día, que somos elixidos para contribuír a resolver as dificultades dos cidadáns”.\nSobre os retos que agardan ao Parlamento nesta IX lexislatura, Rojo Noguera referiuse á austeridade, “que agora hai que consolidar”, ademais de avanzar na implantación de melloras que permitan gañar eficiencia nas funcións parlamentarias e administrativas.\n“Avanzar un grao máis na administración electrónica, potenciando as súas vantaxes e desactivado os seus perigos” é outro dos obxectivos da presidenta da Cámara nesta IX Lexislatura, para o cal “debemos obter e empregar certificados de selo electrónico, de empregado público e de servidor web”. Para Pilar Rojo, as tecnoloxías “son un medio, non un fin en si mesmo; son un instrumento que facilita o cumprimento das funcións establecidas e conectadas coa representación política e a procura do interese xeral”.\nCanle de reivindicación cidadá\nPara lograr un maior achegamento aos cidadáns, a titular da Cámara reclama o “protagonismo do Parlamento como canle privilexiada de reivindicación cidadá” ao tempo que considera preciso “revalorizar a actividade política”. Nesta liña, Pilar Rojo está convencida de que “o exemplo de cada un de nós permitirá restablecer a confianza pública se se basea nunha conduta limpa, leal, seria e rigorosa”. Ao seu xuízo, “a honestidade é unha permanente garantía de éxito e proba de responsabilidade social”.\nAposta tamén a presidenta da Cámara por “conxugar o paradigma tradicional, propio do parlamento clásico, coas novas realidades”, cunha “participación dinámica, plural, heteroxénea, que aproveite as virtudes da dialéctica construtiva, de respeto mutuo e do diálogo democrático”. Todo elo para “evitar escisións entre a representación formal e a representación material”.\nNo ámbito da modernización, Rojo Noguera aspira a que na Cámara latexe permanentemente o espírito de “renovación e actualización para recuperar o liderado que lle corresponde no sistema parlamentario”, nun escenario de transparencia, “favorecendo o acceso ao noso traballo e o cumprimento do dereito constitucional de liberdade de información”.\nUn Parlamento comprometido e necesario\nInsistiu en que a Cámara galega debe ser un Parlamento “comprometido coa situación que nos rodea, permeable ás necesidades das persoas e sensible cos máis necesitados”, na medida en que “corresponsabilidade, compromiso, esforzo, traballo, solidariedade son verbas subliñadas no noso diccionario”.\nPilar Rojo amosouse convencida de “somos unha institución necesaria, inseparable do devir da democracia”, polo que “facer avanzar o Parlamento fará progresar a democracia”.\nCanto ao contexto nacional e internacional no que opera a Cámara galega, Rojo Noguera aposta por “fomentar a colaboración cos nosos homólogos”, no escenario de goberno multinivel que caracteriza aos actuais sistemas públicos.


Camiño do cliente | Nedgia | Quiero gas natural\nCamiño do cliente\nHome \_ Contratar alta de gas natural \_ Camiño do cliente\nPetición de solicitude\nConstrución de instalacións\nXa tes gas\nPronto poderás gozar das vantaxes de gas natural no teu fogar ou local.\nBenvido a Nedgia.\n• A túa solicitude será recibida e atendida por persoal especializado da zona onde se encontra a túa vivenda ou local.\n• Inmediatamente iniciaremos os trámites para que, o antes posible, teñas instalado o gas natural\n• Para calquera dúbida ou cuestión, contacta coa Empresa Instaladora que xestiona a túa solicitude, que atenderá e responderá as túas preguntas\nUnha vez aceptada a túa solicitude, hai que realizar:\nA construción da acometida, instalación da canalización de gas en vía pública. (Só necesario se ao teu edificio non chega o gas natural).\nNedgia encárgase de todas as xestións:\n• Realizamos o proxecto técnico da acometida de gas para solicitar a licenza de obra necesaria.\n• Solicitamos de inmediato a licenza de obra de canalización en vía pública ao concello do teu municipio. O prazo de concesión de licenza depende do concello de cada localidade.\n• Unha vez concedida a licenza, iniciamos as obras de canalización de gas (instalación das canalizacións) en vía pública ata o teu edificio.\nA instalación de gas en zonas comúns da túa comunidade (instalación receptora común)1 (Só necesario se o teu edificio non dispón da instalación comunitaria de gas).\nA túa empresa instaladora encargarase de realizar esta instalación co permiso da comunidade de propietarios.\nA instalación de gas da túa vivenda ou local realizaraa a túa empresa instaladora:\n• Informarate das condicións, características e construirá a instalación de gas máis óptima para a túa vivenda, cumprindo os requisitos da normativa vixente.\n• Realizará as probas pertinentes para comprobar e garantir o correcto funcionamento.\n• Emitirá os correspondentes certificados da instalación da túa vivenda.\n(1) A instalación de gas, en zonas comúns da túa comunidade, está composta polas chaves e canalizacións necesarias para levar o gas dende a acometida da compañía distribuidora ata as instalacións de gas de cada vivenda da túa comunidade.\nUnha vez rematadas as instalacións no teu edificio, vivenda ou local:\nDeberás contratar a subministración de gas cunha comercializadora (2) a través da túa empresa instaladora ou xestionándoo ti mesmo.\nDende a comercializadora coa que realizaras o contrato, chegaranos un aviso para a colocación do contador e a posta en servizo da túa instalación.\n(2) Podes consultar a listaxe de empresas colaboradoras de gas natural na páxina web da Comisión Nacional dos Mercados e a Competencia (CNMC) na área de Enerxía / Consumidores / Gas Natural.\nUn técnico concertará unha visita ao teu domicilio ou local:\n• Realizará a inspección e as probas da instalación de gas da túa vivenda ou local, e certificará que cumpren as normas de seguridade e as especificacións técnicas.\n• Instalará o contador de gas. Dende ese momento poderás gozar da subministración de gas no teu fogar ou local.\n• Se instalaches novos aparellos de gas (caldeira, quentador, secadora…) debes avisar o servizo de asistencia técnica da marca correspondente para que os poña en funcionamento coa súa debida garantía.\n• Na túa primeira factura cargaranse os dereitos de alta e os de acometida na modalidade de pagamento que elixiras. Son conceptos e importes legalmente establecidos.\n• Por normativa, é obrigatorio que a instalación de gas da túa vivenda pase a inspección periódica cada 5 anos, para garantir o aproveitamento óptimo da enerxía e a seguridade da instalación. Comunicarémoscho coa antelación suficiente cando chegue o momento de facela.\n• Se necesitas realizar algún cambio na instalación de gas da túa vivenda, consulta primeiro cunha empresa instaladora para que te informe.\nPautas para aforrar enerxía na túa casa ou local contribuíndo co medio ambiente:\n• Utiliza illamento adecuado na túa vivenda.\n• En ausencias prolongadas pecha a chave de paso do gas.\n• Selecciona unha temperatura adecuada da calefacción.\n• Non tapes nin obstrúas os radiadores.\n• Cando cociñes, utiliza recipientes adecuados para gas natural.\n• Utiliza a cantidade de auga quente necesaria e a unha temperatura que che resulte cómoda.\n• Pola túa seguridade e mellor rendemento, realiza as revisións periódicas da túa caldeira.\nPara informarte sobre a inspección periódica, lecturas do contador ou calquera outra cuestión relacionada coa subministración de gas (distribuidora de gas).\nNota: Para consultas relacionadas co contrato e facturas do consumo de gas debes dirixirte á túa comercializadora.